text: El millor aperitiu previ - Diari de Santa Coloma
  El millor aperitiu previ
  28/04/2016 – El Catgas Energia rep aquest divendres a Movistar Inter, campió de la fase regular i recent subcampió de la UEFA Futsal Cup.
  Sense Ricardinho ni Rafael Rato, tots dos lesionats, i després de veure com l'Ugra Yugorsk el privava de repetir l'èxit assolit el 2009 a la UEFA Futsal Cup (4-3), Movistar Inter viatja a Santa Coloma a complir amb un partit de tràmit abans de començar a pensar en el play-off.
  Els dos equips ja tenen els deures fets, situació que dibuixa un escenari propici per l'espectacle. Sense pressió i amb la voluntat d'agradar, Catgas i Movistar es creuen aquest divendres (21h per Teledeporte) al Pavelló Nou.
  Els homes de Xavi Passarrius afronten la visita del líder en un gran moment de forma. De fet, el FS Garcia passa per la seva millor situació esportiva del curs, després d'encadenar cinc partits sense perdre i haver sumat 13 dels darrers 15 punts en joc.
  Abans de començar el play-off visitant el Palau Blaugrana, el Catgas podrà completar una prova de màxima dificultat per habituar-se al ritme que li exigirà el Barça Lassa.
  Movistar Inter és, sens dubte, el millor equip del moment a la LNFS, condició que queda reflectida amb els seus números: 157 gols marcats i només 57 dianes rebudes.
  Sumant les xifres ofensives dels dos conjunts, durant el partit de divendres a Santa Coloma s'haurien de veure uns 10 gols (5.4 de mitjana per Movisstar i 4.2 pel FS Garcia). Pur espectacle de futbol sala.